Marina roman

Le **marina del antique stato roman** (latino: *classis*, litteralmente flotta) esseva instrumental in le conquesta roman del Basin Mediterranee, sed illo nunquam frueva del prestigio del legiones roman. Durante tote lor historia, le romanos remaneva un populo primarimente terrestre e dependeva partialmente de lor subjectos plus nauticamente inclinate, como le grecos e le egyptios, pro construer lor naves. A causa de illo, le marina militar nunquam esseva completemente acceptate per le stato roman, e esseva considerate aliquanto non-roman.

In le antiquitate, le marinas e le flottas commercial non habeva le autonomia logistic que le naves e le flottas moderne possede, e a differentia del fortias naval moderne, le marina roman, mesmo in su apogeo, nunquam existeva como un servicio autonome sed operava como un adjuncto al armea roman.

Durante le curso del Prime Guerra Punic, le marina roman esseva expandite massivemente e jocava un rolo vital in le victoria roman e in le eventual ascension del Republica Roman al hegemonia in le Mar Mediterranee. In le curso del prime medietate del secunde seculo a.Ch., Roma procedeva a destruer Carthago e subjuger le regnos hellenistic del Mediterraneo oriental, atingente le dominio complete del mar interior, le qual illes appellava *Mare Nostrum*. Le flottas roman esseva novemente prominente in le prime seculo a.Chr. in le guerras contra le piratas, e in le guerras civil que provocava le cadita del Republica, de que le campanias se extendeva trans le Mediterraneo. In 31 a.Chr., le grande battalia naval de Actium finiva le guerras civil, culminante in le victoria final de Augusto e le stabilimento del Imperio Roman.

Durante le periodo imperial, le Mediterraneo deveniva in grande parte un tranquille laco roman. In le absentia de un inimico maritime, le marina esseva reducite principalmente a cargas de patrulia, anti-pirateria e transporte. De multo, le carga le plus vital del marina esseva assecurar que le importationes de grano roman esseva transportate e livrate al capital sin impedimento trans le Mediterraneo. Le marina anque equipava e manteneva imbarcationes sur le major fluvios de frontiera, como le Rheno e le Danubio, pro fornir le armea e impedir traversadas per inimicos.

In le peripherias del Imperio, in nove conquestas o, de plus in plus, in defensa contra invasiones barbaric, le flottas roman esseva ancora ingagiate in guerra aperte. Le declino del Imperio in le tertie seculo habeva un forte impacto sur le marina, le qual esseva reducite a un umbra de lo que illo esseva previemente, tanto in dimensiones como in capacitate de combatto. A mesura que undas successive del Periodo del Migrationes se fracassava contra le frontieras terrestre del imperio battite, le marina poteva solmente jocar un rolo secundari. Al initio del quinte seculo, le frontieras roman esseva violate, e regnos barbaric appareva sur le costas del Mediterraneo occidental. Un de illos, le Regno Vandal con su capital in Carthago, formava su proprie marina e attaccava le costas del Mediterraneo, mesmo saccante Roma, durante que le diminuite flottas roman esseva incapace de offerer alicun resistentia. Le Imperio Roman de Occidente collapsava al fin del quinte seculo. Le marina del supervivente Imperio Roman de Oriente es cognoscite como le marina byzantin.